KCE วิ่งแรง 3% เก็ง Q2 กำไรโต รับเงินบาทอ่อนค่า ออเดอร์กลุ่ม “รถยนต์-อีวี” สูง
KCE วิ่งแรง 3% ราคาแตะ 56.25 บ. คาดนักลงทุนเก็งผลงานไตรมาส 2/65 กำไรทะลุ 700 ลบ. โต 14% รับผลดี “เงินบาท” อ่อนค่า คำสั่งซื้อกลุ่มรถยนต์และ EV สูง โบรกชี้เป็นจุดซื้อ P/E ต่ำเหลือ 22 เท่า โดยราคาหุ้นถือว่าตอบรับปัจจัยลบไปมากแล้ว
KCE วิ่งแรง 3% ราคาแตะ 56.25 บ. คาดนักลงทุนเก็งผลงานไตรมาส 2/65 กำไรทะลุ 700 ลบ. รับผลดี “เงินบาท” อ่อนค่า คำสั่งซื้อกลุ่มรถยนต์และ EV สูง
20 ก.ค. 2565

ผู้สื่อข่าวรายงานว่า วันนี้ (20 ก.ค.65) ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ล่าสุด ณ เวลา 10:34 น. อยู่ที่ 56.25 บาท บวก 1.75 บาท หรือ 3.21% สูงสุดที่ระดับ 56.75 บาท ต่ำสุดที่ระดับ 55.50 บาท ด้วยมูลค่าซื้อขาย 370.82 ล้านบาท

โดย บล.โนมูระ พัฒนสิน ระบุในบทวิเคราะห์ (20 ก.ค.65) ประเมินราคาเป้าหมาย KCE ที่ 81 บาท มองเป็นอีกหุ้นที่รับประโยชน์ทั้งจากอุตสาหกรรม EV car ในยุโรป ซึ่งรัฐผลักดันนโยบาย Green energy เต็มที่ และกลุ่ม Smart devices ที่ยังเห็นการเติบโตแรงคาดโมเมนตัมกำไรไตรมาส 2/65 ที่ 706 ล้านบาท เติบโต 14% เมื่อเทียบจากปีก่อน และ 20% เมื่อเทียบจากไตรมาสก่อน ตามคำสั่งซื้อกลุ่มรถยนต์และ EV สูง, บาทอ่อน รวมถึงการปรับแก้เครื่องจักรดีขึ้น หนุน Gross margin ฟื้นเร่งตัวไตรมาส 2/65 ถึงไตรมาส 4/65 โดยรวมมองกำไรปี 65 เติบโต 20% เมื่อเทียบจากปีก่อน เป็น 2.9 พันล้านบาท
ทั้งนี้ราคาหุ้นได้เปรียบเชิงต้นทุน มองเป็นจุดซื้อได้ ซื้อขาย PER ปี 65 เหลือ 22 เท่า เทียบกับช่วงพีคที่สูง 40 เท่า โดยราคาหุ้นถือว่าตอบรับปัจจัยลบไปมากแล้ว (Recession, ปัญหาเทคนิคของโรงงาน) และปรับลง 18% ใน 3 เดือน มองน่าสะสมกลับ ในภาพระยะกลางยาวที่เป็นบวกนโยบายรถ EV และระยะสั้น บาทอ่อนค่า และทองแดง วัตถุดิบหลัก ปรับลงมาก ผนวกกับมีประเด็นเก็งกำไร หุ้นหลุด/ไม่หลุด SET50 จาก Fast track ของหุ้น IPO
ส่วนบล.เคจีไอ (ประเทศไทย) ระบุในบทวิเคราะห์ (4 ก.ค.65) ยังคงมองว่ากำไรของ KCE มีแนวโน้มเพิ่มขึ้นในครึ่งหลังปี 65 จากยอดคำสั่งซื้อที่แข็งแกร่ง และการเตรียมตัวอย่างดีสำหรับกำลังผลิตใหม่ยังคงแนะนำ “ซื้อ” ประเมินราคาเป้าหมายปี 65 ที่ 69 บาท อิงจาก PER ที่ 30 เท่า
ทั้งนี้คาดว่ากําไรจากธุรกิจหลักของ KCE ในไตรมาส 2/65 จะเพิ่มขึ้นเป็น 670 ล้านบาท เติบโต 20% เมื่อเทียบจากปีก่อน และ 20% เมื่อเทียบจากไตรมาสก่อน เนื่องจากยอดขายที่เพิ่มขึ้นเพราะมียอดคำสั่งซื้อแข็งแกร่ง และอัตรากําไรขั้นต้นดีขึ้นเพราะการเดินเครื่องกําลังการผลิตใหม่เป็นไปอย่างราบรื่น ซึ่งจะทำให้กําไรจากธุรกิจหลักในครึ่งแรกปี 65 เพิ่มขึ้นเป็น 1.2 พันล้านบาท เติบโต 24% เมื่อเทียบจากปีก่อน และคิดเป็น 45% ของประมาณการกําไรปีนี้ของบล.เคจีไอ (ประเทศไทย)